b'\n_START_ARTICLE_\nNaujasis Sueco kanalas\n_START_PARAGRAPH_\nNaujasis Sueco kanalas (arab. \xd9\x82\xd9\x86\xd8\xa7\xd8\xa9 \xd8\xa7\xd9\x84\xd8\xb3\xd9\x88\xd9\x8a\xd8\xb3 \xd8\xa7\xd9\x84\xd8\xac\xd8\xaf\xd9\x8a\xd8\xaf\xd8\xa9, Kan\xc4\x81t El Sew\xc4\x93s El Ged\xc4\xabda)\xc2\xa0\xe2\x80\x93 2015\xc2\xa0m. pastatytas antrasis kanalas, padidinantis Sueco kanalo pralaidum\xc4\x85._NEWLINE_Naujasis projektas prid\xc4\x97jo 35\xc2\xa0km ilgio laivybos juost\xc4\x85 prie senojo 164\xc2\xa0km ilgio kanalo. Tokiu b\xc5\xabdu laivai gali jud\xc4\x97ti vienu metu abejomis kryptimis did\xc5\xbei\xc4\x85j\xc4\x85 dal\xc4\xaf kanalo. Manoma, kad toks i\xc5\xa1pl\xc4\x97timas leis laivams savo eil\xc4\x97s sulaukti ne per 11 val., kaip buvo iki 2015\xc2\xa0m., o per 3 val. Taip pat kanalas gali aptarnauti 97 laivus per dien\xc4\x85 (anks\xc4\x8diau buvo 49)._NEWLINE_Statyb\xc5\xb3 metu buvo susidurta su techniniais sunkumais, taip pat nuolat statom\xc4\x85 kanal\xc4\x85 u\xc5\xbeliedavo senojo kanalo vanduo. Ta\xc4\x8diau projekt\xc4\x85 pavyko s\xc4\x97kmingai u\xc5\xbebaigti 2015\xc2\xa0m. liep\xc4\x85, o oficialus atidarymas \xc4\xafvyko 2015\xc2\xa0m. rugpj\xc5\xab\xc4\x8dio 6 d. Projektas buvo finansuojamas priva\xc4\x8diomis ir vie\xc5\xa1osiomis l\xc4\x97\xc5\xa1omis\xc2\xa0\xe2\x80\x93 egiptie\xc4\x8diai pirko investicinius sertifikatus.'